  Майя Бывальцева Удмуртиысь спасательёс муниципал кылдытэтъёслэн тӧроосынызы усьтӥськымтэ пляжъёс пумысен вераськыны малпало. Иворъёсъя «Удмуртия» агентстволы со сярысь вераз Россиысь МЧС-лэн Удмурт элькунъя Валтӥсь управлениезлэн пресс-службаезлэн кивалтӥсезлэн воштӥсез Вероника Митрофанова. «Бен, муниципал кылдытэтъёслэн тӧроосынызы вераськон одно ик луоз, малы ке шуоно асьмелэн со мында пляжъёс ӧз усьтӥське, кӧня кулэ асьме интывыллы. Соос ӧз усьтӥське, нош трос калык шутэтскон интыосы, усьтэмын отын пляж яке ӧвӧл, адямиос мыно шутэтскыны», — вераз Митрофанова. Пыласькон вакытлы йылпумъянъёс лэсьтон дыр пусйымтэ на, но ӵемысьгес со сӥзьыл кутсконын луэ. Вуын трос адями быремен валче, спасательёс но пичи пыжъёсъя кун инспекциысь ӧнерчиос элькунысь тыметъёсты но шуръёсты чакланы нуналлы быдэ потало. «Милям соос (эскеронъёс — ред.) уг дугдыло. Но ужан дыръя вань ёзэсъёс асьсэ ужоскетъёссыя ужало, озьыен, ужан нуналъёсы соин выре пичи пыжъёсъя кун инспекция. Нош шутэтскон нуналъёсы ваньзы пото ни», — ивортӥз Вероника Митрофанова. Спасательёс нокинэ кылкутон улэ кыско, валэктон уж нуо но валэктонъёс сётъяло. Тодэ вайытом, инвожо кутсконын Россиысь МЧС-лэн Удмурт элькунъя Валтӥсь управлениезлэн кивалтӥсез Пётр Фомин элькунын пляжъёслэн лыдзэс будэтыны куриз, но косонэз кӧняез ке гинэ муниципалитетъёс быдэстӥзы. Тегъёс: Мерлык МЧС Удмуртия шутэтскон гужем  